SKRIFTLIG FORESPØRGSEL E-0131/02

af Stavros Xarchakos (PPE-DE) til Kommissionen

(1. februar 2002)

Om: Reklamer med pornografisk indhold

Kommissær Bolkestein understregede i sit svar (7. januar 2002) på min skriftlige forespørgsel E-3095/01(1) bl.a., at reklamerne i den nationale presse ikke havde grænseoverskridende virkninger; han henviste i denne forbindelse til de annoncer med pornografisk indhold, der konstant offentliggøres i de græske medier, og som også læses af mindreårige (hvilket jeg også påpegede i min parlamentariske forespørgsel), hvorved de påvirker disse unge psykisk.

Kommissæren ved sikkert ikke, at mange af disse annoncer ligesom andre, der udsendes via abonnementskanaler i fjernsynet, henviser til telefonsexkontakter i England og andre lande, og at påstanden om, at der ikke er tale om grænseoverskridende virkninger, følgelig ikke holder.

Har Kommissionen kendskab til ovenstående? Hvilke foranstaltninger vil Kommissionen i lyset af denne udvikling træffe for at forbyde offentliggørelse af pornografiske annoncer og udsendelse af sådanne annoncer via fjernsynskanaler med henblik på at undgå, at mindreårige lider psykisk skade ved at blive udsat for annoncernes vulgære indhold?

(1) EFT C 115 E af 16.5.2002, s. 224.

Svar afgivet på Kommissionens vegne af Frederik Bolkestein

(19. marts 2002)

Kommissionen takker det ærede parlamentsmedlem for de yderligere forklaringer, han fremkommer med i forbindelse med den tidligere skriftlige forespørgsel E-3095/01 og Kommissionens svar af 7. januar 2002(1).

For så vidt angår reklamerne i de græske medier er de nu klart, at der er tale om en grænseoverskridende virkning. Græske forlæggeres salg af annonceplads til udbydere af telefonsexlinjer i andre medlemsstater er klart en grænseoverskridende tjenesteydelse i henhold til EF-traktatens artikel 49. Det betyder dog ikke, at Kommissionen agter at indføre begrænsninger på dette område, så længe annoncerne ikke er af diskriminerende art eller der kan være tale om beskyttelse af mindreårige. I det foreliggende tilfælde er det de græske bestemmelser på området, der er gældende, eftersom det ærede parlamentsmedlem henviser til pressevirksomheder, der er etableret i Grækenland. Det er de græske myndigheder, der skal skride ind på dette område i overensstemmelse med principperne for fællesskabsretten som forklaret ovenfor.

For så vidt angår satellittv findes de retlige rammer for tv-udsendelser i EU i Rådets direktiv 89/552/EØF af 3. oktober 1989 om samordning af visse love og administrative bestemmelser i medlemsstaterne vedrørende udøvelse af tv- og radiospredningsvirksomhed(2), som ændret ved Parlamentets og Rådets direktiv 97/36/EF af 30. juni 1997(3).

I henhold til sidstnævnte direktiv skal hver enkelt medlemsstat sikre, at alle fjernsynsudsendelser, der udsendes af tv-spredningsforetagender, som hører under dens jurisdiktion, overholder lovgivningen om udsendelser bestemt for offentligheden i denne medlemsstat.

I overensstemmelse med subsidiaritetsprincippet berører dette direktiv imidlertid ikke medlemsstaternes og disses myndigheders ansvar for så vidt angår organisation (herunder licenser, administrative tilladelser eller beskatning), finansiering og programindhold. Medlemsstaterne kan derfor, i henhold til subsidiaritetsprincippet, etablere bestemmelser vedrørende indholdet af programmer, der udsendes af tv-spredningsforetagender, som hører under dens jurisdiktion.

Kommissionen er bekendt med de virkninger, som pornografisk materiale kan have på mindreårige. Der er derfor, for så vidt angår tv-spredning af audiovisuelt materiale, i direktivets artikel 22 etableret en minimumsstandard for beskyttelse af mindreårige, i henhold til hvilken medlemsstaterne træffer passende foranstaltninger for at sikre, at tv-spredningsforetagender, som hører under deres jurisdiktion, ikke udsender programmer, som i alvorlig grad kan skade mindreåriges fysiske, psykiske eller moralske udvikling, herunder navnlig programmer, som indeholder pornografi eller umotiveret vold. Der findes en detaljeret mekanisme, hvorefter medlemsstaterne kan skide ind, når tv-udsendelser indeholder sådant materiale.

Kommissionen tillægger gennemførelse og overholdelse af fællesskabsretten stor betydning. Der er ved en række lejligheder truffet foranstaltninger i henhold til direktivets artikel 2, stk. 2, og 22, og Kommissionen har, i medfør af direktivets bestemmelser, opfyldt sine forpligtelser for så vidt angår vurderingen af disse foranstaltninger.

(1) EFT C 115 E af 16.5.2002, s. 224.

(2) EFT L 298 af 17.10.1989.

(3) EFT L 202 af 30.7.1997.